als_Latn dik_Latn sag_Latn
Pas dërgimi të çështjes nga FSHF në Gjykatë e Arbitrazhit Sportiv, kjo e fundit do të vendosë në mesin e muajit prill nëse kombëtarja kuqezi do të marrë ose jo tri pikët e sfidës së Beogradit
Andi TANKU
“Telenovela” Serbi-Shqipëri do të përfundojë më 17 prill. Seria e fundit e0 takimit të 14 tetorit e zhvilluar në Beograd mes kombëtares kuqezi dhe asaj serbe do ta ketë fundin pikërisht në mesin e këtij muaji. Kështu ka vendosur Gjykata e Arbitrazhit Sportiv në Lozanë, e cila pas ankimimit të FSHF-së në këtë organ ka dërguar ditën e djeshme përgjigjen se vendimi për këtë çështje do të zbardhet pas dy muajsh. Mësohet se juristët shqiptarë kishin kërkuar nga KAS të afronte ditën e vendimit, por kjo kërkesë nuk është marrë parasysh nga organi i shkallës së fundit të drejtësisë sportive. Do të duhen edhe dy muaj për të mësuar fatin e asaj sfide, e cila u reklamua dhe evidentua jo vetëm nga mediet shqiptare, por edhe ato të huaja (përjashto serbet) si një sfidë, e cila vetëm për futboll nuk mund të flitej. Më datë 8 janar, KAS njoftoi se Shqipëria dhe Serbia kishin paraqitur zyrtarisht ankimimin e tyre për vendimit e Komisionit të Disiplinës dhe atij të Apelit të UEFA-s, duke kërkuar anulimin e vendimit të qeverisë së futbollit europian. Ishte pikërisht UEFA dhe anëtarët e komisioneve përkatëse të këtij organi që nuk morën parasysh asgjë nga pamjet ku tregohej qartë invazioni i tifozëve serbë në fushën e lojës dhe dhunës që ata ushtruan ndaj futbollistëve shqiptarë, koreve raciste të përdorura dhe heqjen e simboleve kombëtare të vendit tonë. Vendimi i UEFA-s u kontestua në masë për shkak se anashkaloi në mënyrë të pabesueshme fakte të pakontestueshme që tregonin se fusha e “Partizan Stadium” u kthye në arenë lufte. UEFA vendosi në favor të Serbisë duke i dhënë ndeshjen 3-0 në tavolinë, edhe pse e penalizoi më pas këtë të fundit me heqjen e 3 pikëve për dhunën e ushtruar nga tifozët e saj ndaj lojtarwve kuqezi. FSHF gjithashtu u ndëshkua dhe me 100 mijë Euro gjobë, ashtu si Serbia. Por shpresat e të gjithë shqiptarëve varen te KAS, e cila më 17 prill do të vendosë nëse kombëtarja kuqezi do të marrë ose jo tri pikët e takimit të 14 tetorit të zhvilluar deri në minutën e 41-të të pjesës së parë në Beograd.
PENALIZIMI- Pavarësisht dëshirës së madhe të të gjithë shqiptarëve për të marrë tri pikët e takimit ndaj Serbisë, duket se situata nuk flet aspak në favorin tonë. Kjo të paktën, sipas faktit që gjyqtari i takimit, anglezi Martin Atkinson dhe delegati i takimit deklaruan në relacionet e tyre se lojtarët shqiptarë refuzuan të dilnin në fushë. Por sipas FSHF-së, një gjë e tillë ka ndodhur pas pyetjes së gjyqtarit anglez, i cili iu drejtua lojtarëve shqiptarë me fjalët: “Jeni në gjendje për të vazhduar ndeshjen?”. Përgjigja nga ana e lojtarëve kuqezinj ishte: “Jo”. Kjo duket se është e gjithë “kleçka” e kësaj çështje, sepse ishte i njëjti argument mbi të cilin UEFA mori vendimin e parë dhe që i dha tri pikë në tavolinë Serbisë. Kjo më tepër edhe për faktin se KAS nuk merret me shqyrtimin e shkaqeve se përse u ndërpre ndeshja dhe përse nuk dolën lojtarët në fushë. Vendimet e Gjykatës së Arbitrazhit Sportiv në Lozanë, në të gjitha rastet e njëjta me atë të Serbi-Shqipëri janë marrë mbi faktin a kanë pranuar apo jo të dalin në fushë lojtarët pasi kanë biseduar me gjyqtarët e ndeshjeve. Kjo për faktin se për KAS, një ndeshje futbolli duhet të ketë një rezultat teknik dhe nëse ajo nuk merret në fushë do të jepet në tavolinë. Por fakti që sipas Atkinson, futbollistët kuqezinj nuk kanë pranuar të vazhdojnë ndeshjen lë shumë pak shpresa nëse do të ndryshohet vendimi i fundit i dhënë nga UEFA.
10 MIJË
Euro gjobë u dënua Shqipëria dhe Serbia pas trazirave të ndodhura në takimin 14 tetorit në Beograd.
3 PIKË
Iu hoqën Serbisë pas, e cila gjithsesi fitoi në tavolinë takimin ndaj kuqezinjve, vendim i dhënë nga Komisioni i Disiplinës së UEFA-s dhe i pandryshuar nga Apeli i qeverisë së futbollit evropian.
als_Latn fuv_Latn als_Latn als_Latn als_Latn als_Latn als_Latn als_Latn